АҞӘА, ԥхынгәы 30 - Sputnik, Сариа Кәарцхьиаԥҳа. Ԥсҳәыҟа ахалараз аԥкрақәа аларгалеит ақыҭаҿ акоронавирус чымазара аӡәык-ҩыџьак ианрыдырбала ашьҭахь, абри атәы Sputnik иазеиҭеиҳәеит Аҟәа араион ахада Алхас Ҷыҭанаа.
"Ақыҭа иатәым ауаа арахь рхалара ԥкуп, ачымазараҿкы аҟазшьақәа зхы иадызбалаз ауааԥсыра ыҟоуп", - иҳәеит Ҷыҭанаа.
Иара ишиҳәо ала, аԥырра амш иахьрынамҭоз иахҟьаны ианаамҭаз амедицина аусзуҩцәа ПЦР-атест аҟаҵаразы изымнеит.
"Аинформациа шҳауҵәҟьаз ареспублика Аҳәаахьчаратә усбарҭақәа сыҽрымаздеит, аԥыза-министр адырра исҭеит. Хәымш рыҩнуҵҟа аҳаирплан ԥыруа иҟамызт. Амш шааилгаз, иацы аҳақьымцәа ргәыԥ ԥырит атест агаразы", - иҳәеит Ҷыҭанаа.
Аҳақьымцәа 150 тест аҟаҵара ргәы иҭан аха ауааԥсыра реиҳараҩык мап ацәыркит. COVID-19 аҟазшьақәа здырбалаз фҩык ПЦР-тест рзыҟарҵеит.
Анализқәа рҭак уаха ма уаҵәы ашьыжь еилкаахоит. Аха аԥкрақәа раԥыхра макьана изаауп.
"Асанитартә маҵзуреи араионтә поликлиника аҳақьым хадеи ирҳәо саҳароуп. Аԥхынра уахь ауаа рацәа халоит. Анцәа иумҳәан ачымазара иамҽханакыр аҭыԥ ақәҵара ҳцәыуадаҩхоит. Убри азы макьана исцәыуадаҩуп Асанитартә маҵзуреи араионтә поликлиника аҳақьым хадеи исабжьырго аҳәара", - иҳәеит Алхас Ҷыҭанаа.
Аҟәа араион ахада иажәақәа рыла уажәазы COVID-19 змоу ҳәа агәаанагара ззыҟоу рҭагылазаашьа ҭышәынтәалоуп. Дара иахәҭоу ахәшәтәра рзымҩаԥыргоит.
АҞӘА, цәыббра 25 – Sputnik. Иҳаҩсыз уахыки-ҽнаки рыла COVID-19 азы атестқәа арҭеит 370-ҩык Аԥсны ауааԥсыра, урҭ рахьтә 88-ҩык рцәа акоронавирус шалаз аадырԥшит.
Урыстәылатәи арратә госпиталь аҟны акоронавирус злаз ҩыџьа апациентцәа рыԥсҭазаара иалҵит: 1958 шықәсазы ииз ахаҵеи 1936 шықәсазы ииз аԥҳәыси.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 42-а, рҭагылазаашьа бааԥсуп ааҩык, ибжьаратәуп - 28-ҩык. Аҟәатәи аинфекциатә хәшәтәырҭаҿы ирхәышәтәуеит акоронавирус зцәа иалоу 28-ҩык, урҭ рахьтә ааҩык апациентцәа рҭагылазаашьа уадаҩуп. Очамчыра ирхәышәтәуеит 9-ҩык, Гагратәи ахәышәтәырҭаҿы - 15-ҩык, урҭ рахьтә хҩык рҭагылазаашьа уадаҩуп. Тҟәарчалтәи ахәышәтәырҭаҿы - 8-ҩык апациентцәа. Аҟәа иҟоу амобилтә госпиталь аҿы - 64-ҩык апациентцәа, жәаҩык рҭагылазаашьа хьанҭоуп.
Аоперативтә штаб аҳәара ҟанаҵоит ауааԥсыра аҿкы рхы ацәырхьчаларц.
Акоронавирус иадҳәалоу ажәабжьқәа шәрыԥхьар ҟалоит абра>>
Ажьицәа-абџьарҟаҵаҩцәа рфестиваль Аԥсны раԥхьаӡа акәны еиҿыркааит. Уи цәыббра 24-26 рзы имҩаԥыслоит аетнопарк "Аԥсны" аҿы. Уи рхы аладырхәырц иааит аҭыԥантәиқәа рыдагьы, Иакутиа, Брест, Белгород, Маиҟәаԥ ақалақьқәа рҟынтәи аҟазацәагьы.
Хымш ирылагӡаны ажьицәа аиха дырҭәалоит, дамасктәии амоизака иаҩызоуи аџыр ҟарҵалоит, аԥсуа ҳәызбақәа, аҿыбџьар, ахҿақәа. Урҭ зегьы реиҳарак излырхуа Бырзышьха иҵхны илбааргаз 300 килограмм иҟоу аихамаден ауп.
Амаден аихамаҭәа алырхырц азы идыргылеит аихаӡырҭақәа ҩба, 1200 градус рҟынӡа ашоура ҭарҵоит.
Аҟазацәа рус арманшәаларазы ишьақәдыргылеит афрынақәа жәаба рҟынӡа, урҭ рахьтә ҩба уаанӡа ҳабацәа ишыҟарҵалоз еиԥш ахәы зқәу ацәала аҳауа ҭадыршәшәоит. Егьырҭ рҿы амца агаз ала ма афымцала аҳауа ҭадыршәшәоит.
Афестиваль аҟны зегь реиҳа азҿлымҳара зырҭаз аԥсуа ҳәызба акәхеит. Аҟазауаа шьоукы ргәы иҭоуп арҭ хымш рыҩнуҵҟа ҩба-ҩба, иара инеиҳангьы абџьарҿқәеи, иара убас итрадициатәу аԥсуа хҿақәеи рыҟаҵара.
Афестиваль аҟынтәи афотосахьақәа шәрыхәаԥшыр ҟалоит абра>>